carurbhávati yā́nevā̀smā agnírdātā́ paśūndádāti téṣvevaìtádantataḥ prátitiṣṭhati yadvaí paśumānkárma cíkīrṣati śaknóti vai tatkártuṃ tátpaśū́nevaìtadúpaiti paśumā́ntsūyā íti tásya śyāmo gaurdákṣiṇā sa hí pauṣṇo yáchyāmo dve vaí śyāmásya rūpé śukláṃ caiva lóma kr̥ṣṇáṃ ca dvandvaṃ vai mithunám prajánanaṃ vaí pūṣā́ paśávo hí pūṣā́ paśávo hí prajánanam mithunámevaìtátprajánanaṃ kriyate tásmāchyāmo gaurdákṣiṇā